Бреда
Бреда () е град и община в Южна Нидерландия, провинция Северен Брабант. Разположен е при сливането на реките Марк и Аа оф Верейс и има население 170 491 души към 1 януари 2007 г.

Община Бреда е на девето място по големина в Нидерландия. Населението ѝ наброява около 200 000 жители (2008 г.) и е част от мрежата от градове Брабантстад.

Победата на испанците над града през 1625 вдъхновя Веласкес за картината му „Предаването на Бреда“

Името „Бреда“ произлиза от Brede Aa („Широка Аа“). Поради сливането на реките, Аа оф Верейс става много по-широка на това място.

Население 
През 1927, 1942 и 1997 г. към Бреда са присъединени други населени места и Бреда се разширява. През 1940 г. жителите на Бреда са ок. 50 000. В средата на 50-те години на миналия век този брой е удвоен. Самият град Бреда има 136 838 жители (2005 г.).

Символи 
Гербът на Бреда се състои от три бели андрееви кръста, два в горната част и един в средата под тях, върху червен щит. Щитът се държи изотзад от ангел и отстрани от два златни лъва. Всичко това стои върху замък.

Знамето на Бреда е с червен фон, на който са поставени трите бели андрееви кръста.

Химн на град Бреда от 1991 г. е „Пурпурната равнина“ (De Paarse Heide).

География 
В община Бреда влизат още следните села и бивши села: Бавел, Тетеринген, Принсенбек, Принсенхаге, Гинекен, Ефен и Улвенхаут. Тя е заобиколена от местностите Де Рит, Лисбос, Мастбос, Тетерингската гора и Лаге Вюхтполдер.

През Бреда текат реките Марк и Аа оф Верейс.

Разположение 
Съседни на Бреда са общините: Алфен-Хам, Дримелен, Етен-Леур, Гилзе ен Рейен, Мурдайк, Остерхаут и Зюндерт в Нидерландия и Хогстратен в Белгия.

Най-близки големи градове са Тилбюрг, Берген оп Зом и Розендал. До Рандстад с Ротердам от Бреда се стига по магистралата А16.

Районизация 
Бреда се състои от пет големи района:
 Бреда Център
 Бреда Запад
 Бреда Изток
 Бреда Север
 Бреда Юг

Тези райони са разделени на различни квартали.

Забележителности 
Някои важни и най-посещавани забележителности на Бреда са:

 Голямата църква Гроте Керк с гроба на Енгелбрехт II Насауски и други надгробни паметници на управителите на Бреда на площада Гроте Маркт
 Замъкът на Бреда с Кралската военна академия (KMA) (осн. 1828 г.),
 Спанярдсгат,
 Бегейнхоф,
 Кметството,
 Замъкът Бовин,
 Синтйосткапел (параклисът Свети Йост);
 Овесеният пазар (Хавермаркт),
 Паметникът на наместника Вилем III Орански-Насау на кон,
 Театърът Шасе.

Бреда е известна с:

 Кралската военна академия,
 Футболния клуб НАК,
 Куполния затвор.

Събития 
В Бреда всяка година се провеждат различни ортганизирани събития. Една част от тях се провеждат в центъра на Гроте Маркт.

Някои важни ежегодни събития са:
 Карнавалът;

Музикални събития 
 Джаз фестивал Бреда,
 Попфестивалът Бреда барст,
 Валкенбергските концерти;

Други събития 
 Бройсенд Гинекен,
 Бреда Балон Фиеста,
 Луна-парк Бреда,
 Браде Кулинер,
 Бреда Ипик,
 Ден на Харли в Бреда,
 Фестивал на Освобождението в Бреда.

Спорт 

Може би най-известният спортен клуб на Бреда е най-добре представящия се футболен клуб НАК Бреда. НАК играе в Почетната дивизия и провежда мачовете си все още на стадиона Рат Верлег (бивш стадион MyCom). НАК има много вярна агитка, която посещава всеки петък или събота „НАК вечерта“. В неделя НАК играе само като гост или в рискови срещи.

Втория футболен клуб на Бреда е vv Baronie.

В Бреда се провеждат различни важни спортни събития като:
 кросът Бредасе Сингеллоп,
 кросът Хаагсе Бемден,
 Сити Голф Бреда,
 Бреда Ипик.

Паркове 
Най-известният парк в Бреда е Валкенберг при замъка. На входа на този парк се намира паметникът Баронимонюмент от 1905 г., проектиран от архитекта Пиер Кайперс. На националния празник конингинедаг в този парк се прави голям детски свободен пазар. Друг голям парк близо до центъра е Вилхелминапарк. В него в чест на полските осовободители е поставен един немски танк „Пантера“, който е подарен на града от поляците през 1945 г.

Развлечения 

Бреда е известен със своите развлечения. Има различни хранителни заведения – кафенета, ресторанти, снек-барове. В центъра около Гроте Маркт има много рестранти и барове, често с тераса на открито. При хубаво време и събития там е доста претъпкано.

Има и казино, Холанд Казино Бреда, разположено в бивш манастир, използван по-късно като казарма, Клостеказерне.

Бреда има красив театър, театъра „Шасе“, проектиран от Херман Херцбергер.

Икономика

Промишлени зони 
В Бреда има различни промишлени зони: Де Крогтен, Ахтер Емер, Емерлакен, Стейнакер, Дорнбос-Ост, Моленейнд, Хогейнд, Хейлар-Зойд, Постхорн и Москес.

Най-високата административна сграда е Еврокулата до А16 в Бреда-Норд.

Търговия на дребно 
В центъра са известните търговски улици Гинекенстрат, Торенстрат, Ланге Брюгстрат, Корте Брюгстрат, Веемарктстрат, и Халстрат. Съвсем близо до (в голямата си част забранения за автомобили) център са Гинекенвег, Хагдайк и Босстрат. Те образуват сърцето на града с много магазини. На Гинекенстрат се намира сравнително новия покрит търговски център „Де Баронес“, в който се намират няколко големи известни магазина.

В четвъртък вечер в центъра на Бреда е пазарска вечер. В други части на града като Хагсе Бемден това е петък вечер. Първата неделя от месеца обикновено е пазарска неделя.
„Жилищния булевард“ в Бреда се намира на края на града по продължение на А16 и има регионална функция.

Пазари 
В Бреда има различни седмични пазари. Най-големият е на Гроте Маркт в центъра и е във вторник и петък сутринта. В събота следобед има пазар на Нюве Хагдайк. В сряда има пазар за книги и антики на Гроте Маркт. Във вторник сутрин има специален пазар за биологически продукти на площада Веемарктплейн.

Известни личности 
 Родени в Бреда
 Фредерик Якобус Йоханес Бойтендейк (1887 – 1974), психолог
 Питер Брьогел Стария (1525 – 1569), художник (?)
 Лео Канелс (1933 – 2010), футболист
 Йерун Луму (р. 1995), футболист
 Тиесто (р. 1969), диджей

 Починали в Бреда
 Лео Канелс (1933 – 2010), футболист

 Други
 Кристиан Хюйгенс (1629 – 1695), учен, учи в града през 1647 – 1649

Градове-побратими 
  Вроцлав, Полша
  Гданск, Полша
  Диленбург, Германия
  Лодз, Полша

Външни препратки 
  Официален уебсайт на града
  Карта Брэда